РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/148-22

24. октобар 2022. године

Б е о г р а д

З А П И С Н И К

ТРЕЋЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 24. ОКТОБРА 2022. ГОДИНЕ

Седница је почела у 10,30 часова.

Седници је председавао Маријан Ристичевић, председник Одбора.

Седници су присуствовали чланови Одбора: Милица Обрадовић, Весна Недовић, Милија Милетић, Момир Стојилковић, Арпад Фремонд, Дијана Радовић, Дејан Булатовић, Зоран Сандић, Мирослав Алексић, Сања Марић, Милован Јаковљевић, Јелисавета Вељковић.

Седници су присуствовали заменици чланова Одбора: Никола Бокан (заменик Верољуба Матића), Срђан Миливојевић (заменик др Ненада С. Митровића), Живота Старчевић (заменик Радета Басте).

Седници није присуствовао члан Одбора Драган Јовановић, нити његов заменик.

Седници је присуствовао заменик члана Одбора Момчило Вуксановић.

Седници је присуствовала и народна посланица др Јелена Калајџић, која није члан Одбора.

Седници су присуствовали представници Министарства пољопривреде, шумарства и водопривреде: Јелена Благојевић, државни секретар, Александар Богићевић, помоћник министра, Ненад Вујовић, помоћник министра, Бојан Живковић, помоћник директора Управе за аграрна плаћања и Драгана Дробњак, Група за праћење утицаја промене климе на сектор пољопривреде.

Седници су присуствовали и представници пољопривредних удружења: Удружење „Сељачка страна“ Инђија, Удружење пољопривредника и сточара „Пољос“ Инђија, Удружење Еко Силва, Београд, Удружење сточара Крчединска ада, Бешка, Удружење Сланкаменац, Нови Сланкамен.

Пре преласка на дневни ред седнице, Маријан Ристичевић је дао реч председнику Општине Инђија, Владимиру Гаку, који је поздравио све присутне и захвалио се Одбору због одржавања седнице у њиховом месту.

Пре утврђивања дневног реда, његову допуну предложио је Милован Јаковљевић са тачком Проблеми у пољопривреди, жетва, берба, јесења сетва и проблеми у пласману пољопривредних производа. Одбор је једногласно (15 за) прихватио овај предлог за допуну дневног реда.

Такође, допуну дневног реда предложио је и Мирослав Алексић са тачком Препорука Одбора да се изменама и допунама Закона о буџету Републике Србије обезбеде средства за исплату заосталих подстицаја у пољопривреди. Одбор је једногласно (15 за) прихватио овај предлог за допуну дневног реда.

Председник Одбора је потом затражио да се чланови Одбора изјасне о целокупном дневном реду, те је Одбор једногласно (15 за) усвојио следећи:

Д н е в н и р е д

1. Утицај пољопривреде на животну средину;
2. Одлука о образовању Пододбора за праћење стања у пољопривреди у маргиналним - најнеразвијенијим подручјима Републике Србије - подручја са отежаним условима рада у пољопривреди;
3. Проблеми у пољопривреди, жетва, берба, јесења сетва и проблеми у пласману пољопривредних производа;
4. Препорука Одбора да се изменама и допунама Закона о буџету Републике Србије обезбеде средства за исплату заосталих подстицаја у пољопривреди.

Прва тачка дневног реда-Утицај пољопривреде на животну средину;

Јелена Благојевић, државни секретар, је на почетку излагања истакла да се у оквиру Министарства пољопривреде, шумарства и водопривреде налазе три сектора која су највише погођена климатским променама. Поред тога што трпи последице промене климе пољопривреда доприноси и стварању климатских промена ослобађањем гасова који стварају ефекат стаклене баште. Органском производњом смањује се утицај климатских промена и загађење животне средине. Министарство даје подстицаје за органску производњу који су бар 40% већи од оних који се одобравају за конвенционални начин производње. Ови подстицаји су у 2021. години износили око 95 милиона динара. У фази нацрта је и Национални програм руралног развоја за период од 2022-2024. године. Један од циљева овог програма јесте унапређење управљања природним ресурсима, очување биодиверзитета и ублажавање последица климатских промена. У оквиру ИПАРД-3 програма уврштена је нова мера, агро-еколошка климатска мера и органска производња, која има за циљ подстицање пољопривредника да управљају пољопривредним земљиштем на начин на који се смањује негативан утицај пољопривреде на животну средину и унапређују јавна добра. Пољопривреда може имати негативан утицај на животну средину и прекомерном употребом пестицида, који кроз земљиште долазе како до подземних тако и до површинских вода и загађују их. У циљу заштите вода, Министарство пољопривреде, шумарства и водопривреде припремило је правила добре пољопривредне праксе која, након усаглашавања, треба да буду усвојена до краја 2022. године, закључила је на крају излагања Јелена Благојевић, државни секретар.

Љубинко Ракоњац, директор Института за шуме навео је да је пољопривреда један од највећих загађивача животне средине због прекомерне и неодговорне употребе пестицида и минералних ђубрива који изазивају деградацију земљишта. Утицај пољопривреде на животну средину данас је већи него икада, а огледа се у великој количини отпадака који није обухваћен системом одлагања. Узгој великог броја грла стоке утиче и на повећање количине стајског отпада који изазива загађење земљишта, воде и ваздуха на местима одлагања. Производња хране, такође, даје велике количине отпадака. Након прераде воћа остане 45-60% отпадака. Прехрамбана индустрија поред чврстих отпадака, даје и велике количине отпадних вода. Ове воде су као и у случају чврстих отпадака карактеристичне по великој заступљености биоразградивих супстанци. У земљама које имају бројне велике фарме крава, свиња и живине, пољопривреда учествује у загађењу животне средине са 15%. У емисији метана индустрија учествује са 38%, а пољопривреда са 10%. Мали број фарми има постројења за пречишћавање отпадних вода, новчане казне за испуштање отпадних вода су ниске, а казне за непоштовање прописа се не примењују. Пољопривредници често користе кућне и комунале отпадне воде за наводњавање. Због високог нивоа храњивих састојака то може бити добро, а са друге стране може причинити велику штету животној средини, нагласио је на крају излагања Љубинко Ракоњац, директор Института за шуме.

Након расправе о тачки дневног реда Одбор је са (11 гласова за) донео следећи:

З а к љ у ч а к

Одбор за пољопривреду, шумарство и водопривреду предлаже Министарству пољопривреде, шумарства и водопривреде и другим органима, да у пољопривредној производњи, шумарству и водопривреди, осим досадашње подршке, субвенционишемо и пољопривредне делатности које својим активностима и начином производње умањују загађење животне средине.

Друга тачка дневног реда- Одлука о образовању Пододбора за праћење стања у пољопривреди у маргиналним - најнеразвијенијим подручјима Републике Србије - подручја са отежаним условима рада у пољопривреди.

Милија Милетић је предложио да Одбор образује Пододбор за праћење стања у пољопривреди у маргиналним - најнеразвијенијим подручјима Републике Србије - подручја са отежаним условима рада у пољопривреди.

Одбор је са (13 гласова за) донео Одлуку о образовању Пододбора за праћење стања у пољопривреди у маргиналним - најнеразвијенијим подручјима Републике Србије - подручја са отежаним условима рада у пољопривреди.

Трећа тачка дневног реда- Проблеми у пољопривреди жетва, берба, јесења сетва и проблеми у пласману пољопривредних производа.

Након расправе о овој тачки дневног реда Одбор је са (13 гласова за) донео следећи:

З а к љ у ч а к

Одбор за пољопривреду, шумарство и водопривреду на седници Одбора одржаној 24.10.2022. године донео је закључак да се упути предлог свим релевантним државним институцијама и органима ради пружања адекватне помоћи привредним субјектима који се баве откупом, прерадом и извозом јагодичастог воћа.

Помоћ овим привредним субјектима могуће је остварити на два начина:

1. Одобравањем мораторијума на већ преузете кредите у временском периоду од 6 -12 месеци;

2. Обезбеђивањем повољних кредита код Фонда за развој.

Образложење:

Због свеопште глобалне економске кризе на светском и европском тржишту, дошло је до готово потпуне обуставе извоза. Процењује се да је годишњи приход од извоза малина у буџет Републике Србије преко 300 милиона евра. Због таквог стања и релативно високих цена у откупу, откупљивачи, прерађивачи и извозници јагодичастог воћа нису у ситуацији да благовремено исплате надокнаде за преузете производе пољопривредним произвођачима. Као пример добре праксе може нам послужити следећи пример закона:

Закон о утврђивању гарантне шеме као мере подршке привреди за ублажавање последица пандемије („Службени гласник РС“, бр. 153/2020 и 40/2021) члан 6. тачка 1, дефинише који привредни субјекти могу бити корисници кредита обезбеђеног гаранцијом из гарантне шеме. То су пољопривредна газдинства која имају статус предузетника, микро, мала и средња привредна друштва.

Предлажем да се на основу овог закона омогући коришћење кредита свим привредним субјектима, па и великим привредним друштвима који су овим законом изостављени.

Овим предлогом предупредили би извоз јагодичастог воћа по дампинг ценама, а пољопривредни произвођачи били би благовремено исплаћени, што би за последицу имало повећање јавне потрошње и свеукупног раста БДП-а.

Четврта тачка дневног реда- Препорука Одбора да се изменама и допунама Закона о буџету Републике Србије обезбеде средства за исплату заосталих подстицаја у пољопривреди.

Након расправе о овој тачки дневног реда Одбор је са (14 гласова за) донео следећи:

З а к љ у ч а к

Одбор препоручује Влади, Министарству пољопривреде, шумарства и водопривреде, Министарству финансија и Управи за аграрна плаћања да се додатно максимално увећа износ у аграрном буџету, да се испоштује динамика исплате подстицаја, да се она убрза, посебно у сточарству, производњи меса, млека, јаја, тј. да се најмање испоштује проценат предвиђен Законом о подстицајима.

Одбор препоручује да се због суше додатно помогну пољопривредна газдинства, за ову годину.

У дискусији су учествовали народни посланици: Маријан Ристичевић, Милован Јаковљевић, Дејан Булатовић, Срђан Миливојевић, Мирослав Алексић, Милија Милетић, Сања Марић, Арпад Фремонд и др Јелена Калајџић.

Пошто других питања и предлога није било, седница је закључена у 13.40часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић